Jólaball í Borgarnesi verður 27. desember Eftir nokkra ára hvíld á hefðinni fyrir jólaballi í Borgarnesi var sú hefð endurvakin um jólin í fyrra . Þá voru það foreldrafélög leikskólanna í Borgarnesi sem tóku sig saman og slógu upp vel heppnuðu jólaballi sem var opið öllum og var aðgangur ókeypis . Foreldrafélögin fengu þó góða hjálp frá ýmsum aðilum og með þeirra hjálp varð jólaballið ógleymanleg minning fyrir þá sem mættu , segir í tilkynningu frá félögunum . Nú í ár verður hefðinni haldið við með góðum stuðningi frá Lionsklúbbnum Öglu og Lionsklúbbi Borgarness , Menntaskóla Borgarfjarðar og mörgum góðum sjálfboðaliðum . Jólaballið verður í Mennta - og menningarhúsi Borgarfjarðar sunnudaginn 27. desember frá klukkan 11 - 13 . Aðgangur er ókeypis , sungið og dansað kringum jólatréð og von er á góðum gestum sem gleðja börnin . Útskiftanemar Menntaskóla Borgarfjarðar sjá um kaffisölu á staðnum . “ Við hvetjum alla unga sem aldna að koma og eiga góða stund saman , ” segir í tilkynningu frá foreldrafélögum Klettaborgar og Uglukletts í Borgarnesi .